Pamérangan administratif Indonésia

Indonésia dipérang dadi sawatara provinsi sing sabanjuré dipérang manèh dadi kabupatèn lan kutha.

Tingkat provinsi 

Ana 33 provinsi ing Indonésia, saben provinsi duwé papréntahan laladan dhéwé sing dipanggedhèni dénong gubernur. Saben provinsi duwé badan lègislatif sing ingaran Dhéwan Perwakilan Rakyat Laladan (DPRD). Gubernur lan anggota DPRD dipilih liwat  pilihan umum kanggo mangsa kalungguhan limang taun.

Papat provinsi duwé status mirunggan:

 Nanggroe Acèh Darussalam
 Daerah Istimewa Yogyakarta
 Papua
 Daerah Khusus Ibukota Jakarta

Saben provinsi dumadi saka kabupatèn lan kutha.

Tingkat kabupatèn/kutha 

Kabupatèn lan kutha duwé tingkat sing padha sarta duwé pamaréntah laladan lan badan legistatif dhéwé. Lumrahé, kabupatèn luwih jembar tinimbang kutha. Kabupatèn dipanggedhèni déning bupati, déné kutha dipanggedhèni déning walikutha. Bupati apa déné walikutha dipilih liwat prosès pilihan umum.

Saben kabupatèn/kutha dumadi saka sawatara kacamatan/dhistrik.

Tingkat kacamatan/dhistrik 

Kacamatan, utawa ingaran dhistrik ing Provinsi Papua Kulon lan Papua, iku wewengkon ing kabupatèn utawa kutha. Kacamatan dipanggedhèni déning camat sing duwé status minangka punggawa nagari sipil sarta duwé tanggung jawab marang bupati utawa walikutha.

Saben kacamatan/dhistrik dumadi saka sawatara kalurahan/désa.

Tingkat kalurahan/désa 

Tingkatan ing sangisoré kacamatan yaiku kalurahan utawa désa. Kalurahan dipanggedhèni déning lurah, déné désa dipanggedhèni déning kepala désa.

Ing sawatara laladan, istilah liya dipigunakaké, antarané:

 Nagari ing Sumatra Barat
 Kampung ing Papua
 Gampong ing Nanggroe Acèh Darussalam

 
Pulitik